《题吴若愚一经堂》
宋代·刘子翚

老矣惟书爱未消，喜闻新塾出尘嚣。
轩窗近水来无厌，弦诵因风听忽遥。
游艺定知轻拾芥，正心端欲似耘苗。
一经教子诚为乐，家世从今未寂寥。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。